EELNÕU

MULGI VALLAVOLIKOGU

MÄÄRUS

Karksi-Nuia 27. september 2022

**Karksi-Nuia Spordikooli põhimäärus**

Määrus kehtestatakse kohaliku omavalitsuse korralduse seaduse § 22 lõike 1 punkti 34, § 35 lõike 2 ja huvikooli seaduse § 7 lõike 2 alusel.

1. **peatükk**

**ÜLDSÄTTED**

**§ 1. Nimi ja asukoht**

(1) Huvikooli nimi on Karksi-Nuia Spordikool (edaspidi spordikool).

(2) Spordikool asub Karksi-Nuia linnas Mulgi vallas Viljandi maakonnas.

(3) Asutuse postiaadress on Kooli tn 1, Karksi-Nuia linn, Mulgi vald, 69104 Viljandi maakond.

**§ 2. Õiguslik alus ja seisund**

(1) Spordikool on Mulgi Vallavalitsuse (edaspidi vallavalitsus) hallatav munitsipaalhuvikool, mille põhitegevuseks on huvihariduse omandamise võimaldamine spordi valdkonnas.

(2) Spordikool juhindub oma tegevuses huvikooli seadusest, huviharidusstandardist, käesolevast põhimäärusest ja muudest õigusaktidest.

(3) Spordikooli tegevust koordineerib vallavalitsus.

**§ 3. Sümboolika, kirjaplank ja pitsat**

Spordikoolil on oma nimetusega ja Mulgi valla vapi kujutisega pitsat, dokumendiplangid ning oma sümboolika.

**§ 4. Põhimääruse kinnitamise ja muutmise kord**

Spordikooli põhimääruse kinnitab ja seda muudab Mulgi Vallavolikogu (edaspidi volikogu) vallavalitsuse ettepanekul.

1. **peatükk**

**TEGEVUSE EESMÄRK JA ÜLESANDED**

**§ 5. Tegevuse eesmärk**

Spordikooli tegevuse eesmärgid:

1) pakkuda lastele ja noortele täiendavaid võimalusi sportlikuks tegevuseks, treeninguks, süvendatud spordiõppeks ja isiksuse arenguks vastavalt õpilaste soovidele ja eeldustele ning füüsiliselt, vaimselt ja harmooniliselt arenenud võimalikult kõrge kvalifikatsiooniga sportlaste kasvatamiseks, kellest parimad oleksid järelkasvuks Eesti koondvõistkondadele ja spordiklubide võistkondadele;

2) edendada harrastus- ja saavutussporti Mulgi vallas ning luua sellega tegelemiseks tingimused ja võimalused.

**§ 6. Ülesanded**

(1) Spordikooli põhiülesandeks on lastes ja noortes spordihuvi tekitamine ning sportlike võimete kavakindel arendamine iga õppuri individuaalsust, töövõimet ja tulevikusoove arvestades.

(2) Spordikooli ülesanneteks on:

1) kindlustada lastele ja noortele tingimused vaba aja sportlikuks sisustamiseks;

2) organiseerida regulaarseid sportlikke treeninguid vastavalt laste ja noorte soovidele ja eeldustele ning võimaldada spordikooli õpilastele treeningu ja võistlustega seoses spordimeditsiini- ja taastusteenuseid;

3) organiseerida regulaarseid võistlusi, lähtudes maakondlikust ja vabariiklikust võistluskalendrist ning spordikooli traditsioonidest;

4) leida spordis andekaid ja tahtekindlaid noori ning pöörata tähelepanu nende annete väljaarendamisele süvendatud treeningtegevuse käigus;

5) anda noortele teoreetilisi teadmisi sportimisest ja spordiliikumisest ning praktilisi kogemusi teiste juhendamiseks ning spordikohtunikuna tegutsemiseks;

6) koordineerida Mulgi valla spordielu arendamist kooli pidaja seatud eesmärkidest lähtudes;

7) algatada, koostada ja juhtida asutuse tegevuse eesmärkidega seotud projekte;

8) korraldada spordiseminare ja -koolitusi;

9) korraldada muud asutuse eesmärkide täitmiseks vajalikku majandustegevust;

10) teha koostööd teiste samalaadsete organisatsioonidega Eestis ja välismaal.

(3) Spordikooli õppekavavälisteks tegevusteks on:

1) nõustamine ja koostöö koordineerimine spordi valdkonnas vallas ja Viljandi maakonnas;

2) spordiga seotud teenuste (sh tasuliste teenuste) osutamine.

**§ 7. Arengukava**

(1) Spordikooli järjepideva arengu tagamiseks ja põhieesmärgist tulenevate tegevuste planeerimiseks koostatakse arengukava. Arengukava koostatakse vähemalt viieks aastaks.

(2) Arengukavas määratakse:

1) spordikooli visioon, missioon ning arengu põhisuunad;

2) spordikooli tegevuse eesmärgid ja ülesanded;

3) tegevuskava viieks aastaks;

4) arengukava uuendamise kord.

(3) Arengukava kinnitatakse volikogu poolt kehtestatud korras.

(4) Arengukava avalikustatakse spordikooli veebilehel.

1. **peatükk**

**STRUKTUUR JA STRUKTUURIÜKSUSTE ÜLESANDED**

**§ 8. Struktuur**

(1) Spordikooli struktuuriüksuseks on õppe-treeningtöö osakond.

(2) Huvihariduse andmine spordikoolis põhineb treeningtööl kolmes järjestikuses spordimeisterlikkuse astmes:

1) algettevalmistuse aste (AE);

2) õppe-treening aste (ÕT);

3) koostöös alaliiduga spordimeisterlikkuse aste (MA).

**§ 9. Struktuuriüksuste ülesanded**

Õppe-treeningtöö osakonna ülesandeks on õppe läbiviimine vastavalt õppekavale. Õppe-treeningtöö toimub spordialade kaupa.

1. **peatükk**

**ÕPPEKORRALDUS**

**§ 10. Õppekava**

(1) Igal spordikoolis õpetataval spordialal on huvihariduse standardile vastav huviala õppekava.

(2) Õppekava kiidab heaks õppenõukogu ja kooli hoolekogu (edaspidi hoolekogu) ning kinnitab spordijuht.

(3) Huviala õppekavad registreeritakse Eesti Hariduse Infosüsteemis õigusaktides sätestatud korras.

**§ 11. Õppekeel**

Spordikooli õppekeel on eesti keel.

**§ 12. Õppeperiood ja õppevaheajad**

(1) Õppeaasta algab 1. septembril ja kestab järgmise kalendriaasta 31. augustini.

(2) Õppeaasta koosneb õppeperioodidest ja õppevaheaegadest.

(3) Õppeperioodi arvestusühikud on õppetund, õppepäev, õppenädal, kursus, poolaasta, õppeaasta.

(4) Õppevaheajad on üldjuhul üldhariduskooli õppeaasta koolivaheaegadega samal ajal. Õppevaheajad kinnitab spordijuht käskkirjaga.

**§ 13. Õpperühmad**

Õpperühmade suuruse ja moodustamise alused kehtestab vallavalitsus.

**§ 14. Spordikooli vastuvõtmine, spordikoolist väljaarvamine ja spordikooli lõpetamine**

Õppurite vastuvõtt spordikooli põhiõppesse toimub vastavalt huvikooli vastuvõtmise, huvikoolist väljaarvamise ja huvikooli lõpetamise tingimustele ja korrale, mille kehtestab vallavalitsus.

1. **peatükk**

**JUHTIMINE**

**§ 15. Spordijuht**

(1) Spordikooli tegevust juhib spordijuht.

(2) Spordijuhi ülesanne on tagada spordikooli tulemuslik töö, vastutada spordikooli üldseisundi, arengu ja rahaliste vahendite sihipärase ning otstarbeka kasutamise eest.

(3) Spordijuhi nimetab vallavanema ettepanekul ametisse vallavalitsus.

(4) Spordijuhiga sõlmib, muudab, peatab ning lõpetab töölepingu vallavanem.

(5) Konkursi spordijuhi vaba ametikoha täitmiseks korraldab vallavalitsus.

(6) Spordijuhile esitatavad kvalifikatsiooninõuded kehtestab vallavalitsus.

(7) Spordijuht:

1) teeb spordikooli kasuks kooli pidaja nimel tehinguid ulatuses, mis on vajalikud seaduses sätestatud ülesannete täitmiseks;

2) tagab hoolekogu ja õppenõukogu otsuste täitmise;

3) sõlmib, muudab, peatab ja lõpetab töölepingud koolitöötajatega;

4) kinnitab asjaajamist reguleeriva korra, kodukorra ja muud töökorralduslikud dokumendid;

5) kinnitab õppekavad, nende muudatused, lisamise ja sulgemise;

6) koostab eelarveprojekti;

7) esitab üks kord aastas spordikooli tegevuse, arengukava ja eelarve täitmise aruande hoolekogule;

8) tagab seaduste ja muude õigusaktidega sätestatud aruannete koostamise ja esitamise;

9) lahendab muid tema pädevusse antud küsimusi.

(8) Spordikooli tegevuse koordineerimiseks ja korraldamiseks annab spordijuht käskkirju.

**§ 16. Õppenõukogu ülesanded, koosseis ja juhtimine**

(1) Spordikooli õppenõukogu ülesanne on õppe- ja kasvatustöö analüüsimine ja hindamine ning selle juhtimiseks vajalike otsuste tegemine.

(2) Õppenõukogu liikmed on õppe- ja kasvatustööga seotud koolitöötajad.

(3) Õppenõukogu tööd juhib spordijuht.

**§ 17. Õppenõukogu töökord**

(1) Õppenõukogu töötab õppeaastaks koostatud tööplaani alusel.

(2) Õppenõukogu kutsutakse kokku vähemalt üks kord poolaastas.

(3) Erakorraline õppenõukogu kutsutakse kokku, kui selleks teeb ettepaneku spordijuht või seda nõuab vähemalt 2/3 õppenõukogu liikmetest.

(4) Õppenõukogu kutsub kokku spordijuht.

(5) Õppenõukogu töövorm on koosolek.

(6) Õppenõukogu koosoleku toimumise aeg, koht ja päevakord teatatakse üks nädal ette.

(7) Erakorralisest õppenõukogu koosolekust informeeritakse õppenõukogu liikmeid kolm päeva ette.

(8) Õppenõukogu on otsustusvõimeline, kui koosolekust võtab osa vähemalt 2/3 õppenõukogu liikmetest.

(9) Otsustamine õppenõukogus toimub hääletamise teel, otsused võetakse vastu lihthäälteenamusega, häälte võrdsel jagunemisel on otsustavaks spordijuhi hääl.

(10) Õppenõukogu:

1) arutab ja otsustab õppe- ja kasvatustöö arendamisega seotud küsimusi, õppe- ja kasvatustöö eesmärke ning nendest tulenevaid ülesandeid;

2) analüüsib õppe- ja kasvatustööd, annab hinnangu õppe- ja kasvatustöö tulemustele;

3) otsustab õppetöös silmapaistvaid tulemusi saavutanud õppurite õppetasu maksmisest osaliselt või täielikult vabastamise;

4) nimetab pedagoogide esindaja hoolekogusse;

5) annab arvamusi õppekorralduse, kodukorra, asjaajamise ja muude töökorralduslike küsimuste kohta;

6) teeb ettepanekuid õppekavade muutmiseks, uute lisamiseks või olemasolevate sulgemiseks.

(11) Õppenõukogu otsused protokollitakse.

**§ 18. Hoolekogu ülesanded ja koosseis**

(1) Spordikooli hoolekogu suunab spordikooli tegevust ja käsitleb spordikooli arengu, juhtimise, vara ja eelarvega seotud küsimusi.

(2) Hoolekogu, mille koosesisus on 5-7 liiget, kinnitab vallavalitsus.

(3) Hoolekogu koosseisu kuuluvad kooli pidaja esindaja, koolitöötajate esindaja, vähemalt 2 lastevanemate poolt valitud esindajat, õppurite esindaja ja spordikooli tegevust toetavate organisatsioonide esindaja(d).

**§ 19. Hoolekogu juhtimine ja töökord**

(1) Hoolekogu tööd juhib hoolekogu esimees.

(2) Hoolekogu esimees valitakse poolthäälteenamusega.

(3) Hoolekogu kutsutakse kokku vastavalt hoolekogu tööplaanile vähemalt üks kord poolaastas.

(4) Erakorraline hoolekogu kutsutakse kokku, kui selleks teeb ettepaneku hoolekogu esimees, spordikooli spordijuht või seda nõuab vähemalt 1/3 hoolekogu liikmetest.

(5) Hoolekogu kutsub kokku hoolekogu esimees.

(6) Hoolekogu töövorm on koosolek.

(7) Hoolekogu koosoleku toimumise aeg, koht ja päevakord teatatakse üks nädal ette.

(8) Erakorralisest hoolekogu koosolekust informeeritakse hoolekogu liikmeid kolm päeva ette.

(9) Kiiret otsustamist vajavates küsimustes võib hoolekogu otsuse vastu võtta side- või infotehnoloogiliste vahendite kaudu koosolekut kokku kutsumata. Hoolekogu esimees saadab kirjalikku taasesitamist võimaldavas vormis hoolekogu liikmetele otsuse tegemiseks vajalikud materjalid ning määrab vastamise tähtaja.

(10) Hoolekogu on otsustusvõimeline, kui koosolekust võtab osa vähemalt 2/3 hoolekogu liikmetest.

(11) Otsustamine hoolekogus toimub hääletamise teel. Otsused võetakse vastu lihthäälteenamusega, häälte võrdsel jagunemisel on otsustavaks hoolekogu esimehe hääl.

(12) Hoolekogu:

1) osaleb spordikooli arengukava väljatöötamisel ja kooskõlastab selle;

2) kooskõlastab spordikooli kodukorra;

3) kuulab ära spordijuhi aruande spordikooli tegevuse, arengukava ja eelarve täitmise kohta;

4) kuulab ära spordi koostatud eelarveprojekti;

5) teeb ettepanekuid õppekavade muutmiseks, uute lisamiseks või olemasolevate sulgemiseks.

6) teeb ettepanekuid spordikooli arengu, tegevuse, õppekorralduse, vara, eelarve, juhtimise ja põhimääruse muutmisega seotud küsimustes;

7) teeb vajadusel kooli pidajale ettepaneku järelevalve teostamiseks spordikooli tegevuse üle.

(13) Hoolekogu koosoleku otsused protokollitakse.

1. **peatükk**

 **ÕPPURID JA KOOLITÖÖTAJAD**

**§ 20. Õppurid, nende õigused ja kohustused**

(1) Spordikooli õppuriteks on lapsed, noored ja täiskasvanud.

(2) Lapsed ja noored, kelle elukohaks rahvastikuregistris ei ole Mulgi vald, saavad spordikooli õppurid olla juhul, kui nende elukohajärgsed omavalitsused osalevad spordikooli kulude katmisel.

(3) Õppuri õigused:

1) tutvuda enne õppima asumist ja õppimise ajal spordikooli põhimääruse, õppekava, kodukorra ja muude töökorralduslike dokumentidega;

2) nõuda õppekavale vastavat õppetegevust;

3) osaleda valitud esindaja kaudu spordikooli hoolekogu tegevuses;

4) moodustada õpilasesindus ja osaleda selle tegevuses;

5) kasutada muid seadusega ja õigusaktidega kehtestatud õigusi.

(4) Õppuri kohustused:

1) võtta korrapäraselt osa õppetööst õppekavas määratud mahus;

2) järgida kodukorda;

3) hoida spordikooli valduses ja kasutuses olevat vara;

4) seista spordikooli hea maine eest ja võistelda spordivõistlustel eelkõige spordikooli nimel;

5) täita seaduses ja muudes õigusaktides sätestatud kohustusi.

**§ 21. Koolitöötajad, nende õigused ja kohustused**

(1) Koolitöötajad on õppe- ja kasvatustööga seotud töötajad (treenerid) ja teised töötajad.

(2) Koolitöötajate töökorralduslikud õigused, kohustused ja vastutus sätestatakse spordikooli töökorralduse reeglitega.

(3) Koolitöötaja konkreetsed tööülesanded, õigused, kohustused ja vastutus määratakse iga töötaja ametijuhendiga ja töölepinguga.

1. **peatükk**

**ASJAAJAMINE, FINANTSEERIMINE, MAJANDAMINE, JÄRELEVALVE**

**§ 22. Asjaajamise alused**

Spordikooli asjaajamine toimub spordijuhi käskkirjaga kinnitatud asjaajamist reguleeriva korra kohaselt.

**§ 23. Finantseerimise alused**

(1) Spordikoolil on Mulgi valla eelarves alaeelarvena oma eelarve, mille kinnitab Mulgi Vallavolikogu (edaspidi vallavolikogu).

(2) Eelarve tulud moodustuvad riigi- ja vallaeelarve eraldistest, spordikooli põhitegevusega seotud tasuliste teenuste osutamisest saadud tulust, spordikooli õppekavavälisest tegevusest saadud tulust, teistelt omavalitsustelt laekunud summadest ja muudest vahenditest.

(3) Spordikooli põhitegevusega seotud tasuliste teenuste tasumäärad (õppetasud) ja õppekavavälise tegevusega seotud tasuliste teenuste tasumäärad (hinnakirja) kehtestab vallavalitsus.

(4) Spordikooli raamatupidamist korraldab vallavalitsus.

(5) Spordikooli rahaliste vahendite arveldamine toimub vallavalitsuse arvelduskontode kaudu.

**§ 24. Majandamise alused**

(1) Spordikooli majandamine toimub lähtuvalt spordikooli eelarvest.

(2) Spordikooli vara valdamine ja kasutamine toimub volikogu poolt määratud korras.

**§ 25. Järelevalve**

(1) Haldusjärelevalvet spordikooli õppe- ja kasvatustegevuse üle teostab Haridus- ja Teadusministeerium.

(2) Teenistuslikku järelevalvet spordikooli ja spordikooli spordijuhi tegevuse seaduslikkuse ja otstarbekuse üle teostab vallavalitsus.

1. **peatükk**

 **ÜMBERKORRALDAMINE JA TEGEVUSE LÕPETAMINE**

**§ 26. Ümberkorraldamise või tegevuse lõpetamise kord**

(1) Spordikooli ümberkorraldamise või tegevuse lõpetamise otsustab volikogu.

(2) Spordikooli ümberkorraldamine on käesoleva põhimääruse kohaselt huvikoolide ühinemine või jagunemine.

(3) Spordikooli ümberkorraldamine või tegevuse lõpetamine võib toimuda ainult pärast õppeperioodi lõppu.

(4) Spordikooli ümberkorraldamise või tegevuse lõpetamise otsus tehakse teatavaks õppuritele, lastevanematele, koolitöötajatele ning Eesti Hariduse Infosüsteemi volitatud töötlejale vähemalt neli kuud enne spordikooli õppeperioodi lõppu.

1. **peatükk**

**LÕPPSÄTTED**

**§ 27. Varasema määruse kehtetuks tunnistamine**

Tunnistada kehtetuks Karksi Vallavolikogu 26.03.2008 määrus nr 75 ,,Karksi-Nuia Spordikooli põhimäärus".

**§ 28. Jõustumine**

Määrus jõustub kolmandal päeval pärast Riigi Teatajas avaldamist.

Arvo Maling

volikogu esimees